Uhulumende Ukhuthazwa Ukwengeza Imali Kunhlelo Zemikhuhlane Yabaphila Legcikwane
Abezempiloa bathi kuqakathekile ukuthi abaphila legcikwane balandele iziqondiso mayelana lokunatha imithi ukuze imikhuhlane le egoqela ufuba lweTB, ingabasondeleli.
BULAWAYO — Uhulumende usekhuthazwe ukunika imali ethe xaxa kunhlelo zokulwisana lemikhuhlane ehlasela abantu abaphila legcikwane lengculaza ezigabeni zeMatabeleland le Midlands, ngemva kokuba inhlolisisio esithe yenziwa isiveze ukuthi inani labantu eliphezulu elizweni elilalumkhuhlane liqhubeka litholakala kulezi ndawo. Imbiko eyethulwe lugatsha lwezempilakahle ithi lanxa ilizwe lonke jikelele libhekane lohlupho lwemikhuhlane ehlasela abantu abaphila legcikwane lengculaza, imizamo isiyehlise lelinani elizweni ngaphandle kwenani elisezigabeni lezi elilokhu liphezulu. Umkhuhlane wofuba kanye lesihlabo, uhlasele abantu abangaphezu kwenkulungwane ezingamatshumi amane lanhlanu – 47 000, ngomnyaka ka 2012 lelinani lehla ngo 2013 laya ngaphezu nje kwenkulungwane ezingamatshumi amane enkulungwane – 41 305 elizweni lonke jikelele. Kunani leli, abantu abangaphezu kwamatshumi ayisificaminwemibili ekhulwini – 87%, batholakale belegcikwane le HIV. Obona ngokuqhutshwa kwenhlelo zofuba e Matabeleland North, uDokotela Nyasha Masuka uthi sebezamile ukwehlisa inani labantu abahlaselwa yilimkhuhlane e Nkayi, e Tsholotsho kanye le Lupane kodwa inani lilokhu liqonga e Umguza. Ekhuluma ngohlupho lwemikhuhlane ehlasela abantu abaphila legcikwane, umongikazi uNkosikazi Melody Sibanda, uthi kuqakathekile ukuthi abaphila legcikwane balandele iziqondiso mayelana lokunatha imithi kanye lokudla okufaneleyo ukuze imikhuhlane le ingabasondeleli. Uthi imikhuhlane le lanxa iselapheka lula, ibanzima kulabo abaphila legcikwane ngoba iza umuntu evele engasaqinanga umzimba, amasotsha omzimba esemalutshwane. UNkosikazi Sibanda uthi ezikhathini ezinengi abantu bahlaselwa yimikhuhlane le nxa bengalandeli iziqondiso abazitshelwa esibhedlela. Uthi ezikhathini ezinengi ukungatsheli abantu ohlala labo ukuthi ulaleligcikwane kwenza kubelula ukuthi imikhuhlane le ikuhlasele ngoba uyabe ungela ongakhulumisana laye njalo uyabe unatha amaphilisi ufihla okwenza kubenzima ukuthi uwanathe ngazo zonke izikhathi. UMnumzana Brighton Ndlovu, okewaba lalumkhuhlane wofuba, uthi udubo olukhona kuleli yikwesaba okusebantwini ukuya ezibhedlela kuselesikhathi. Uthi limikhuhlane isibulale inengi labantu elizweni ikakhulu kulezinsuku isihlangane lengculaza ngoba inengi labantu liyabe lingakhulumanga ukuthi lilegcikwane kuzihlobo. Isakhamuzi, uMnumzana Gabriel Ncube, uthi udubo olukhona kulumango yikuthi inengi labantu elibanjwa yimikhuhlane le ama- opportunistic infections liphandle kwelizwe lithi selifika ngapha lekele ukunatha imithi ngoba ezikhathini ezinengi lengwalo eziveza ukuthi umuntu ubevele ephethwe yini ziyabe zingekho. I-Zimbabwe lanxa isenza kuhle kumizamo yokuqeda umkhuhlane wengculaza osokwenze yanconywa ngamanye amazwe, ilokhu isalwisana lokuqeda ubandlululo lwabantu abaphila legcikwane ukuze kuqedwe imikhuhlane le.